Zuma vra uitstel by MRKJacob Zuma. Foto: Flickr/GovernmentZA President Jacob Zuma het die Menseregtekommissie (MRK) vir uitstel gevra om te reageer op die klag van haatspraak wat die VF Plus teen hom ingedien het. Die klag spruit uit uitlatings wat Zuma in Januarie verlede jaar oor Jan van Riebeeck gemaak het, toe hy onder meer gesê het die land se probleme het begin met Van Riebeeck se aankoms in die land. Volgens adv. Anton Alberts, die VF Plus se parlementêre woordvoerder, het Zuma verder gesê talle stryde, oorloë, sterftes, grondonteiening en die ontneming van inheemse mense se politieke en ekonomiese mag, het daarop gevolg. “Die VF Plus se klag is reeds in Januarie verlede jaar ingedien, kort ná pres. Zuma se gewraakte uitsprake. In die brief wat die VF Plus in April aan die MRK geskryf het, is gevra waarom die kommissie oënskynlik onwillig is om pres. Zuma te ondersoek, aangesien geen van die verskeie klagtes teen die president in die laaste twee jaar afgehandel is nie.” Gail Smith, woordvoerder vir die kommissie, het bevestig die presidensie het Vrydag uitstel gevra om op die klagte te reageer. “Die uitstel is toegestaan en hulle is tot die einde van Julie gegee om op die klagte te reageer.” Smith het gesê die klaers is ook in kennis gestel van die uitstel. Die MRK het Zuma vroeër in kennis gestel dat hy teen 4 Julie moet antwoord op die klag van haatspraak.